โต้งฉุนถูกจี้ถามกองทุนประกันไม่คลอด
รมว.คลัง ฉุนหลังถูกจี้ถามกองทุนประกันจะเริ่มคิกออฟเมื่อไร่ ยืนยันเบี้ยรายย่อยถูกกว่าผู้ประกอบการ
28 ก.พ. 2555

รมว.คลัง ฉุนหลังถูกจี้ถามกองทุนประกันจะเริ่มคิกออฟเมื่อไร่ ยืนยันเบี้ยรายย่อยถูกกว่าผู้ประกอบการ
นายกิตติรัตน์ ณ ระนอง รองนายกรัฐมนตรี และรมว. คลัง ปฏิเสธที่จะชี้แจงเรื่องการจัดตั้งกองทุนประกันภัยพิบัติวงเงิน 5 หมื่นล้านบาท จะเริ่มรับประกันจากผู้ประกอบการได้เมื่อไร หลังจากที่กำหนดไว้จะเริ่มรับประกันวันที่ 14 ก.พ. ที่ผ่านมา แต่ต้องเลื่อนออกมาไม่มีกำหนด เพราะคณะกรรมการกองทุนยังไม่สามารถสรุปรายละเอียดเบี้ยประกันได้




นายกิตติรัตน์ กล่าวว่า เบี้ยประกันของประชาชนถูกกว่าธุรกิจรายใหญ่ และไม่จำเป็นต้องคิดค่าเบี้ยประกันตามพื้นที่เสี่ยง เพราะปัจจุบันพื้นที่เสี่ยงต่างๆ ได้จัดทำการป้องกันน้ำท่วม ทำให้ความเสี่ยงลดลง หรืออาจจะน้อยกว่าพื้นที่ที่ไม่เสี่ยงในอดีต ดังนั้น คณะกรรมการจึงต้องทบทวนการกำหนดเบี้ยประกันอีกครั้ง
รมว.คลัง กล่าวว่า หากกองทุนกำหนดเบี้ยประกันแพงเกินไป คนใช้บริการก็จะไม่มาซื้อประกัน เพราะไม่คุ้ม แต่หากต่ำเกินไปธุรกิจประกันก็จะไม่ร่วมดำเนินการด้วย ซึ่งราคาที่เหมาะสมจะเป็นเท่าไร่ เป็นเรื่องที่คณะกรรมการฯและธุรกิจประกันภัยต้องหารือร่วมกัน ซึ่งยังมีเวลาพิจารณา โดยรัฐบาลจะไม่เข้าไปแทรกแซง
เบื้องต้น ข้อสรุปการประชุมคณะกรรมการบริหารกองทุนส่งเสริมการประกันภัยพิบัติครั้งล่าสุด กำหนดการคิดเบี้ยประกันในอัตราเดียวแต่ละกลุ่ม  ทั้งในกลุ่มบ้านเรือนประชาชนทั่วไปเบี้ยอยู่ที่ 1% ธุรกิจเอสเอ็มอี และอุตสาหกรรมรายใหญ่ อยู่ที่ 1.5-2% ซึ่งคณะกรรมการจะพิจารณาว่าจะสามารถให้เบี้ยลดลงอีกได้เท่าไหร่ โดยจะนำผลการศึกษารายงานต่อที่ประชุมคณะกรรมการฯอีกครั้งในวันพฤหัสบดีที่ 1 มี.ค.นี้ และหลังจากนั้นจะเสนอที่ประชุมคณะรัฐมนตรี ในสัปดาห์หน้า เพื่อให้สามารถเริ่มขายกรมธรรม์ได้ภายสัปดาห์ที่ 1-2 ของเดือนมี.ค.นี้